Id-Deċiżjoni tal-Kunsill
tas-6 ta' Novembru 2001
li temenda d-Deċiżjoni Nru 2000/24/KE biex tiġi estiża l-garanzija Komunitarja mogħtija lill-Bank Ewropew ta' l-Investiment biex ikopri s-self għal proġetti fir-Repubblika Federali tal-Jugoslavja.
(2001/778/KE)
IL-KUNSILL TA'L-UNJONI EWROPEA,
Wara li kkunsidra t-Trattat li jistabbilixxi l-Komunità Ewropea, u partikolarment l-Artikolu 308 tiegħu,
Wara li kkunsidra l-proposta mill-Kummissjoni,
Wara li kkunsidra l-Opinjoni tal-Parlament Ewropew [1],
Billi:
(1) Żviluppi politiċi reċenti fir-Repubblika Federali tal-Jugoslavja (FRY) wasslu għat-twaqqif ta' gvernijiet demokratiċi u r-FRY impenjat ruħha għal programmi ta' riforma politika u ekonomika b'konformità mal-kondizzjonijiet tal-proċess ta'l-Istabilizzazzjoni u l-Assoċjazzjoni ta'l-Unjoni Ewropea għall-pajjiżi ta'l-Ewropa tax-Xlokk.
(2) Fid-9 ta' Ottubru 2000, il-Kunsill għall-Affarijiet Ġenerali qabel li jwarrab is-sanzjonijiet għas-Serbija u li jintegra għalkollox l-FRY fil-proċess ta' l-Istabilizzazzjoni u Assoċjazzjoni.
(3) Ir-FRY qiegħda bħalissa tiffaċċja sfidi ekonomiċi u finanzjarji diffiċli, bi problemi komuni għall-ekonomiji fi tranżizzjoni li qed jiġu kkomplikati mill-konsegwenzi tal-konflitti bl-armi u s-sanzjonijiet.
(4) Hu importanti li jintwera l-appoġġ ta'l-Unjoni Ewropea lejn ir-FRY f'dan il-mument fl-implimentazzjoni tal-programm ta' riforma politika u ekonomika tagħha, billi jiġu megħjuna l-attivitajiet ta' investiment tar-FRY fl-iżvilupp ta'l- infrastruttura u tas-settur privat.
(5) Hu għalhekk approprjat li jiġi pprovdut mandat ta' garanzija lill-Bank Ewropew ta' l-Investiment (EIB) biex jippermettilu jiffirma operazzjonijiet ta' self fir-FRY.
(6) L-EIB indika l-ħila u r-rieda tiegħu li jestendi s-self mir-riżorsi tiegħu stess fir-FRY, bi qbil ma'l-Istatut tiegħu.
(7) Is-self mill-EIB, taħt il-garanzija Komunitarja, għandu jkun bil-kondizzjoni li jitneħħew għalkollox l-obbligazjonijiet finanzjarji kollha dovuti u pendenti ta'l-entitajiet pubbliċi kollha tar-FRY favur il-Komunitajiet Ewropej u l-EIB u li tiġi aċċettata mir-FRY ir-responsabbiltà bħala garanzija ta' dawk l-obbligazzjonijiet li m'humiex dovuti għalissa. Il-EIB japplika f'dan il-każ bħal fil-każijiet l-oħra kollha l-aħjar prattiċi bankarji għas-self tiegħu taħt il-garanzija Komunitarja, inkluż li ma jidħolx f'obbligazzjonijiet ġodda li jinvolvu debituri jew garanti li jaqgħu lura fl-obligazzjonijiet tagħhom ta'dejn ma'l-EIB.
(8) F'Ottubru 2001, ir-FRY skuntat l-arretrati tagħha kollha pendenti sa dik id-data favur il-Komunitajiet Ewropej u l-EIB.
Barra minn hekk, il-Parlament tar-FRY, f'Settembru 2001, irratifika ftehim ma'l-EIB, li bih ir-FRY daħlet responsabbli għall-obbligazzjonijiet finanzjarji kollha ta' l-entitajiet pubbliċi tar-FRY favur il-EIB li m'humiex dovuti għalissa.
(9) Fil-31 ta' Ottubru 1994 il-Kunsill adotta r-Regolament (KE, Euratom) Nru 2728/94 tal-31 ta' Ottubru 1994 li jistabbilixxi Fond ta' Garanzija għal azzjonijiet esterni [2].
(10) Il-garanzija globali li tkopri l-mandat ta'self estern generali ta'l-EIB stabbilit bid-Deċiżjoni tal-Kunsill 2000/24/KE tat-22 ta' Diċembru 1999 jagħti garanzija Komunitarja lill-Bank Ewropew ta'l-Investiment kontra telf minn self għall-proġetti barra l-Komunità (l-Ewropa Ċentrali u dik tal-Lvant, il-pajjiżi Mediterranji, l-Amerika Latina u l-Asja u r-Repubblika ta' l-Afrika ta' Isfel) [3] għandhom jiġu estiżi għar-FRY l-ammonti massimi tas-self jiżdiedu. Id-Deċiżjoni 2000/24/KE għandha għalhekk tiġi emendata kif suppost.
(11) It-Trattat ma jipprovdix, għall-adozzjoni ta' din id-Deċiżjoni, poteri barra minn dawk taħt l-Artikolu 308,
IDDEĊIEDA KIF ĠEJ:
Artikolu 1
L-Artikolu 1 tad-Deċiżjoni 2000/24/KE qiegħed b'hekk jiġi emendat kif ġej:
1. it-tieni sentenza tat-tieni subparagrafu tal-paragrafu 1 għandha tiġi emendata kif ġej:
(a) fil- frażi introduttorja "EUR 19110 miljun" għandha tinbidel għal "EUR 19460 miljun";
(b) fl-ewwel inċiż "EUR 8930 miljun" għandha tinbidel għal "EUR 9280 miljun";
2. fl-ewwel inċiż tal-paragrafu 2, "ir-Repubblika Federali tal-Jugoslavja" għandha tiddaħħal wara "l-Estonja".
Artikolu 2
Din id-Deċiżjoni għandha tidħol fis-seħħ fil-jum tal-pubblikazzjoni tagħha fil-Ġurnal Uffiċjali tal-Komunitajiet Ewropej.
Magħmula fi Brussel, fis-6 ta' Novembru 2001.